**Longevitate**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Să fie oare numai întâmplarea

Cea care spune ultimul cuvânt,

Când noi chemăm la ţărmuri toată marea

Pe o fâșie-albastră de pământ?

Tu crezi că numai cerul ne veghează

Când lumea ne doreşte în război,

Ori însuşi Marte mitu'-l creionează

De se vorbeşte astfel despre noi?

Mai longevivi ca viaţa şi ca moartea,

Ne suntem unul altuia blestem

Sau binecuvântare infinită

Când ne-ntâlnim în mijloc de poem?

- Nu poate fi deloc întâmplătoare

Povestea ce ne leagă, s-a decis

În urmă cu milenii că o floare

Va-nmuguri sub cerul interzis.

Treceam pe-aleea ta urmând ecoul

Suavei voci, dar nu te cunoşteam,

Doar ploaia mă-nvelea în indigoul

Melancoliei şi ţi-am scris pe geam

Întâiul vers. Am aşteptat răspunsuri,

Rugându-mă cumva să-ţi aminteşti

Că am parcurs destule neajunsuri

Ca să te ţin de mână prin poveşti.

Liliana Trif Ioan Grigoraș